Sastra Jéndra wiwitipun dipunwedharaken ing cariyos wayang saking "épos" Ramayana. Saking asal-usul tembung "Sastra" inggih punika serat utawi kawruh. Menawi "Jén" punika saking tembung jané utawi janjané lan "dra" punika saking tembung narendra ingkang tegesipun Gusti ingkang Maha Agung. "Hayuningrat" punika saking tembung rahayu ing rat ingkang tegesipun kabagyan ing Donya. "Pangruwating Diyu" tegesipun ngicali raseksa utawi piala. Dados Sastra Jéndra Hayuningrat Pangruwating Diyu inggih punika ngèlmu wadining bumi ingkang sinengker Hyang Jagad Pratingkah utawi wejangan ingkang paling inggil magepokan kaliyan kawilujengan alam jagad menika.